CELEX: 
Language: lt
Date: 1227744000000
Title: 2008 m. rugsėjo 25 d. Tarybos sprendimas 2008/887/BUSP dėl Europos Sąjungos ir Kroatijos Respublikos susitarimo dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO, sudarymo#Europos Sąjungos ir Kroatijos Respublikos susitarimas dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO

27.11.2008   
            
            
               LT
            
            
               Europos Sąjungos oficialusis leidinys
            
            
               L 317/19
            
         
      TARYBOS SPRENDIMAS 2008/887/BUSP
   2008 m. rugsėjo 25 d.
   dėl Europos Sąjungos ir Kroatijos Respublikos susitarimo dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO, sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:
   
               (1)
            
            
               2008 m. vasario 4 d. Taryba priėmė Bendruosius veiksmus 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (1).
            
         
               (2)
            
            
               Tų bendrųjų veiksmų 13 straipsnio 4 dalyje numatoma, kad išsami trečiųjų valstybių dalyvavimo tvarka nustatoma susitarimu, kuris turi būti sudarytas pagal Europos Sąjungos sutarties 24 straipsnį.
            
         
               (3)
            
            
               2004 m. gruodžio 13 d. Taryba įgaliojo pirmininkaujančią valstybę narę, kuriai prireikus padeda Generalinis sekretorius-vyriausiasis įgaliotinis, būsimų ES civilinių krizių valdymo operacijų atveju pradėti derybas su trečiosiomis valstybėmis siekiant sudaryti susitarimą, remiantis pavyzdiniu Europos Sąjungos ir trečiosios valstybės susitarimu dėl trečiosios valstybės dalyvavimo Europos Sąjungos civilinių krizių valdymo operacijoje. Tuo remdamasi pirmininkaujanti valstybė narė derėjosi dėl Susitarimo su Kroatijos Respublika dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO.
            
         
               (4)
            
            
               Susitarimas turėtų būti patvirtintas,
            
         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Kroatijos Respublikos susitarimas dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Europos Sąjungai.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.
   
      Priimta Briuselyje, 2008 m. rugsėjo 25 d.
      
         
            Tarybos vardu
         
         
            Pirmininkas
         
         B. HORTEFEUX
         
      
   
   
      (1)  OL L 42, 2008 2 16, p. 92.
   
      VERTIMAS
      Europos Sąjungos ir Kroatijos Respublikos
      
         SUSITARIMAS
      
      dėl Kroatijos Respublikos dalyvavimo Europos Sąjungos teisinės valstybės misijoje Kosove, EULEX KOSOVO
      EUROPOS SĄJUNGA (ES),
      viena šalis, ir
      KROATIJOS RESPUBLIKA,
      kita šalis,
      toliau – Šalys,
      ATSIŽVELGDAMOS Į:
      tai, kad 2008 m. vasario 4 d. Europos Sąjungos Taryba priėmė Bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO (1),
      Kroatijos Respublikai skirtą kvietimą dalyvauti Europos Sąjungos teisinės valstybės misijoje Kosove, EULEX KOSOVO (toliau – EULEX KOSOVO),
      2008 m. vasario 7 d. Politinio ir saugumo komiteto sprendimą patvirtinti Kroatijos Respublikai skirtą kvietimą dalyvauti misijoje EULEX KOSOVO remiantis bendrų išlaidų išimtimi,
      sėkmingą pajėgų formavimo proceso užbaigimą ir ES civilinės operacijos vado bei Krizių valdymo civilinių aspektų komiteto rekomendaciją pritarti Kroatijos Respublikos dalyvavimui EULEX KOSOVO,
      2008 m. liepos 2 d. Kroatijos Respublikos sprendimą dalyvauti EULEX KOSOVO,
      2008 m. liepos 4 d. Politinio ir saugumo komiteto sprendimą dėl EULEX KOSOVO skirto Kroatijos Respublikos įnašo priėmimo,
      SUSITARĖ:
      1 straipsnis
      Dalyvavimas operacijoje
      1.   Kroatijos Respublika prisideda prie 2008 m. vasario 4 d. Bendrųjų veiksmų 2008/124/BUSP dėl Europos Sąjungos teisinės valstybės misijos Kosove, EULEX KOSOVO ir visų bendrųjų veiksmų arba sprendimų, kuriais Europos Sąjungos Taryba nusprendžia išplėsti EULEX KOSOVO, pagal šio susitarimo nuostatas ir visus būtinus įgyvendinimo susitarimus.
      2.   Kroatijos Respublikos dalyvavimas EULEX KOSOVO nepažeidžia Europos Sąjungos sprendimų priėmimo autonomiškumo.
      3.   Kroatijos Respublika užtikrina, kad EULEX KOSOVO dalyvaujantis jos personalas vykdytų savo misiją, vadovaudamasis:
      
                  —
               
               
                  Bendraisiais veiksmais 2008/124/BUSP ir galimais vėlesniais pakeitimais,
               
            
                  —
               
               
                  operacijos planu,
               
            
                  —
               
               
                  įgyvendinimo priemonėmis.
               
            4.   Kroatijos Respublikos į EULEX KOSOVO komandiruotas personalas vykdo savo pareigas ir elgiasi atsižvelgdamas tik į EULEX KOSOVO interesus.
      5.   Kroatijos Respublika laiku informuoja civilinės operacijos vadą ir EULEX KOSOVO misijos vadovą (toliau – misijos vadovas) apie bet kokį jos įnašo į EULEX KOSOVO pakeitimą.
      6.   Kroatijos Respublikos kompetentinga įstaiga turi patikrinti į EULEX KOSOVO komandiruoto personalo sveikatą, jį paskiepyti ir išduoti tinkamumą eiti pareigas patvirtinančius medicininius pažymėjimus. Į EULEX KOSOVO komandiruotas personalas turi pateikti tokio pažymėjimo kopiją.
      2 straipsnis
      Personalo statusas
      1.   Kroatijos Respublikos į EULEX KOSOVO paskirto personalo statusą reglamentuoja nuostatos dėl misijos statuso laikantis Bendrųjų veiksmų 2008/124/BUSP 10 straipsnio 1 dalies nuostatų.
      2.   Nepažeidžiant šio straipsnio 1 dalyje nurodytų nuostatų dėl misijos statuso, Kroatijos Respublika turi jurisdikciją savo personalo, dalyvaujančio EULEX KOSOVO, atžvilgiu.
      3.   Kroatijos Respublika atsako už visų su dalyvavimu EULEX KOSOVO susijusių pretenzijų, pateikiamų jos personalo ar susijusių su juo, sprendimą. Kroatijos Respublika yra atsakinga už bet kokio ieškinio, ypač teisinio ar drausminio, pateikimą bet kuriam savo personalo nariui pagal savo įstatymus ir kitus teisės aktus.
      4.   Kroatijos Respublika įsipareigoja pateikti deklaraciją dėl pretenzijų bet kuriai EULEX KOSOVO dalyvaujančiai valstybei atsisakymo ir tai padaryti pasirašant šį Susitarimą. Tokios deklaracijos pavyzdys pridedamas prie šio Susitarimo.
      5.   Europos Sąjungos valstybės narės įsipareigoja pateikti deklaraciją dėl pretenzijų dėl Kroatijos Respublikos dalyvavimo EULEX KOSOVO atsisakymo ir tai padaryti pasirašant šį susitarimą. Tokios deklaracijos pavyzdys pridedamas prie šio Susitarimo.
      3 straipsnis
      Įslaptinta informacija
      1.   Kroatijos Respublika imasi atitinkamų priemonių užtikrinti, kad ES įslaptinta informacija būtų saugoma pagal Europos Sąjungos Tarybos saugumo nuostatus, nustatytus Tarybos sprendime 2001/264/EB (2), ir pagal kompetentingų institucijų, įskaitant misijos vadovą, tolesnius nurodymus.
      2.   Vykdant EULEX KOSOVO taikomos 2006 m. balandžio 10 d. pasirašyto Europos Sąjungos ir Kroatijos Respublikos susitarimo dėl keitimosi įslaptinta informacija saugumo procedūrų (3) nuostatos.
      4 straipsnis
      Vadovavimo tvarka
      1.   Visas EULEX KOSOVO dalyvaujantis personalas lieka visiškai pavaldus savo nacionalinėms valdžios institucijoms.
      2.   Nacionalinės valdžios institucijos perduoda veiklos kontrolę civilinės operacijos vadui, kuris vadovauja ir vykdo kontrolę strateginiu lygiu.
      3.   Misijos vadovas yra atsakingas už EULEX KOSOVO, jai vadovauja ir vykdo jos kontrolę veiksmų vietoje.
      4.   Misijos vadovas vadovauja civilinės operacijos vado paskirtiems prisidedančiųjų valstybių personalui, grupėms ir padaliniams bei juos kontroliuoja, taip pat prisiima administracinę ir logistinę atsakomybę, be kita ko, už EULEX KOSOVO suteiktą turtą, išteklius ir informaciją.
      5.   Kroatijos Respublika turi tas pačias teises ir pareigas tvarkant kasdienę operacijos veiklą kaip ir operacijoje dalyvaujančios Europos Sąjungos valstybės narės, remiantis šio susitarimo 1 straipsnio 1 dalyje nurodytais teisiniais dokumentais.
      6.   Misijos vadovas yra atsakingas už EULEX KOSOVO personalo drausmės kontrolę. Prireikus atitinkama nacionalinė institucija imasi drausminių priemonių.
      7.   Kroatijos Respublika skiria nacionalinio kontingento vadą (toliau – NKV), kuris atstovauja EULEX KOSOVO dalyvaujančiam jos nacionaliniam kontingentui. NKV nacionaliniais klausimais atsiskaito misijos vadovui ir yra atsakingas už kasdienę kontingento drausmę.
      8.   Sprendimą užbaigti operaciją priima Europos Sąjunga, pasikonsultavusi su Kroatijos Respublika, jei operacijos nutraukimo dieną Kroatijos Respublika vis dar dalyvauja EULEX KOSOVO.
      5 straipsnis
      Finansiniai aspektai
      1.   Kroatijos Respublika padengia visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip išdėstyta operacijos veiklos biudžete.
      2.   Vietos gyventojų arba juridinių asmenų mirties, sužalojimo atveju arba jiems patyrus nuostolius ar žalą operacijos vykdymo vietoje, Kroatijos Respublika, nustačius jos atsakomybę, sumoka kompensaciją 2 straipsnio 1 dalyje nurodytose nuostatose dėl misijos statuso numatytomis sąlygomis.
      6 straipsnis
      Susitarimai dėl šio Susitarimo įgyvendinimo
      Europos Sąjungos Tarybos Generalinis sekretorius-vyriausiasis įgaliotinis bendrai užsienio ir saugumo politikai ir atitinkamos Kroatijos Respublikos valdžios institucijos sudaro šiam susitarimui įgyvendinti būtinus techninius ir administracinius susitarimus.
      7 straipsnis
      Susitarimo nesilaikymas
      Jei viena iš Šalių nesilaikytų šiame Susitarime nustatytų jos pareigų, kita Šalis turi teisę nutraukti šį Susitarimą prieš vieną mėnesį diplomatiniais kanalais pateikdama rašytinį pranešimą.
      8 straipsnis
      Ginčų sprendimas
      Ginčus dėl šio susitarimo aiškinimo ar taikymo Šalys tarpusavyje sprendžia diplomatinėmis priemonėmis.
      9 straipsnis
      Įsigaliojimas
      1.   Šis Susitarimas įsigalioja pirmo mėnesio po to, kai Šalys diplomatiniais kanalais praneša viena kitai apie šiam tikslui būtinų vidaus procedūrų užbaigimą, pirmą dieną.
      2.   Šis Susitarimas laikinai taikomas nuo jo pasirašymo dienos.
      3.   Šis Susitarimas galioja visą Kroatijos Respublikos dalyvavimo operacijoje laiką.
      
         Priimta Briuselyje, 2008 m. lapkričio 24 d. dviem originaliais egzemplioriais anglų kalba.
         
            
               Europos Sąjungos vardu
            
         
         
            
               Kroatijos Respublikos vardu
            
         
      
      
         (1)  OL L 42, 2008 2 16, p. 92.
      
         (2)  OL L 101, 2001 4 11, p. 1.
      
         (3)  OL L 116, 2006 4 29, p. 73.
      
         PRIEDAS
         DEKLARACIJOS
         Nurodytos 2 straipsnio 4 ir 5 dalyse
         ES valstybių narių deklaracija
         „2008 m. vasario 4 d. ES bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO, taikančios ES valstybės narės stengsis tiek, kiek joms tai leidžiama pagal jų vidaus teisines sistemas, kiek įmanoma atsisakyti galimų pretenzijų Kroatijos Respublikai dėl jų personalo sužalojimo, mirties arba joms priklausančiam ir EULEX KOSOVO naudojamam turtui padarytos žalos ar praradimo, kai sužalojimas, mirtis, žala arba praradimas:
         
                     —
                  
                  
                     buvo sukelti Kroatijos Respublikos personalo, jam vykdant su EULEX KOSOVO susijusias savo pareigas, išskyrus didelio neatsargumo ar tyčinio nusižengimo atvejus,
                     arba
                  
               
                     —
                  
                  
                     kilo dėl Kroatijos Respublikai priklausančio turto naudojimo, jeigu turtas buvo naudojamas vykdant operaciją, išskyrus tą turtą naudojusio Kroatijos Respublikos suteikto EULEX KOSOVO personalo didelio neatsargumo ar tyčinio nusižengimo atvejus.“
                  
               Kroatijos Respublikos deklaracija
         „Kaip Europos Sąjungos teisinės valstybės misijos Kosove, EULEX KOSOVO, įsteigtos 2008 m. vasario 4 d. ES bendraisiais veiksmais 2008/124/BUSP, dalyvė, Kroatijos Respublika stengsis tiek, kiek jai tai leidžiama pagal jos vidaus teisinę sistemą, kiek įmanoma atsisakyti galimų pretenzijų kitai EULEX KOSOVO dalyvaujančiai valstybei dėl jos personalo sužalojimo, mirties arba jai priklausančiam ir EULEX KOSOVO naudojamam turtui padarytos žalos ar praradimo, kai sužalojimas, mirtis, žala arba praradimas:
         
                     —
                  
                  
                     buvo sukelti personalo, jam vykdant su EULEX KOSOVO susijusias savo pareigas, išskyrus didelio neatsargumo ar tyčinio nusižengimo atvejus,
                     arba
                  
               
                     —
                  
                  
                     kilo dėl EULEX KOSOVO misijoje dalyvaujančioms valstybėms priklausančio turto naudojimo, jeigu turtas buvo naudojamas vykdant operaciją, išskyrus tą turtą naudojusio EULEX KOSOVO personalo didelio neatsargumo ar tyčinio nusižengimo atvejus.“